Теодор Траянов
Трепетлика

chitanka.info

Огря луната сребролика

в дълбока полунощна вис,

потръпва тъмна трепетлика,

потръпва бледен всеки лист.

Потръпват, шъпнат будни вейки,

шуми невидим хоровод,

потръпва, пита ме полека

скръбта на цял един живот.

Къде е златната царкиня

на твоя детски чуден лес,

шума на езерото синьо

и първия ни взор злочест?

Спомни си първата ни дрямка,

съня и шепота ни глух,

попитай мойта бледна сянка

чие сърце почива тук.

Заспива тъмна трепетлика,

безмълвно тръпне всеки лист,

сълза от лунен поглед блика

и гасне в полунощна вис.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.